ભગવાન શ્રી દત્તાત્રેયે ચોવીસ ગુરુઓનો ઉલ્લેખ કર્યો છે. માત્ર મનુષ્ય જ ગુરુ હોય તેવો ભ્રમ ભગવાન શ્રી દત્તાત્રેયે ભાંગ્યો છે. આ ૨૪ ગુરુઓની યાદીમાં પૃથ્વી, જળ, વાયુ, આકાશ, અગ્નિ એ પંચમહાભૂતોનો સમાવેશ છે. તદ્ ઉપરાંત બ્રહ્માંડમાં બે કાયમી કાળના સાક્ષી ચંદ્ર અને સૂર્યનો ઉલ્લેખ છે. પશુ-પક્ષીઓમાં કપોત-હોલો, અજગર, પતંગિયું, ભમરો, મધમાખી, હાથી, હરણ, માછલી, સર્પ, કરોળિયો, ભમરીના દરનો કીડો, ટિટોડીનો સમાવેશ થાય છે. સમુદ્રનો પણ ગુરુ તરીકે ઉલ્લેખ છે, જે વિશાળ હૃદયનો બોધ આપે છે. મનુષ્યયોનિમાં પિંગલા, ગણિકા, બાળક તથા કુમારીનો ઉલ્લેખ છે.